text: Politiet har "klokket" i det: Naboer blev ikke hørt
  24 maj 2016 kl. 06.07
  Naboerne til Den gamle Lillebæltsbro er kraftigt generet af støj fra Bridge Walking på toppen af broen. En aktindsigt giver dem nu nye skyts i kampen.
  
  "Politiet har givetvis klokket i det, da de gav den midlertidige tilladelse".
  Sådan lyder formuleringen fra Fredericia Kommune om den tilladelse, der er givet til at gå på toppen af den gamle Lillebæltsbro.
  Naboerne til Den Gamle Lillebæltsbro har længe klaget over støj fra Bridge Walking på den gamle bro, og nu viser en aktindsigt borgerne har fået, at tilladelsen til at gå på broen tilsyneladende er mangelfuld.
  Derfor vil naboerne have lukket en del af forlystelselse på broen.
  Støjen kommer dels fra gæsterne, der balancerer over broen, men naboerne påpeger også, at konstruktionen afgiver en høj hyletone, når vinden kommer i en bestemt retning.
  
  Naboer blev ikke hørt
  Nu viser det sig, at den nye forlystelse slet ikke har været i nabohøring.
  Naboerne har derfor hyret en advokat for at få hjælp.
  Det er Middelfart Kommune, der driver Bridge Walking i samarbejde med Fredericia Kommune, og det er Fyns Politi, der har givet en midlertidig tilladelse til forlystelsen.
  Heller ikke politiet har foretaget høring hos naboerne, inden anlægget er taget i brug.
  Det skriver jurist i Fredericia Kommune, Henrik Melchior Olsen, i et internt notat i august sidste år.
  Han advarer derfor om, at Bridge Walking risikerer at blive lukket.
  Naboernes advokat har nu klaget over Fyns Politi til Rigspolitiet, som kigger på om tilladelserne er givet korrekt.
  Det er ikke lykkedes TV SYD at få en kommentar fra Fyns Politi.
  